Porrini számára az 1996-1997-es idény volt az utolsó a Juventus mezében, egyúttal ekkor játszotta a legtöbb mérkőzést (40-et) és ekkor nyújtotta a legjobb teljesítményt is. Két góljának egyikét a Verona elleni 3-2-re megnyert torinói mérkőzésen, a másikat a Paris SG elleni Európai Szuperkupa-döntő párizsi odavágóján szerezte, mindkettőt igen szép, csatárokat idéző mozdulatok révén. A Juventus amellett, hogy megnyerte története 24. bajnoki címét, fantasztikus játékkal eljutott a Bajnokok Ligája döntőjébe. A müncheni fináléban a Dortmund ellen Porrini kezdőként lépett pályára: mivel az első félidőt követően 2-0-s vereségre állt a csapat, Marcello Lippi mindenképpen be akart cserélni egy csatárt, ezért a szünetben Porrini helyére Alessandro Del Piero állt be. Bár Del Piero gólt szerzett, a Juventus mégis vereséget szenvedett (Dortmund-Juventus 3-1). Porrini a La Gazzetta dello Sport nevű újságtól mindössze 5-ös osztályzatot kapott. Utolsó találkozóját a Juventus mezében 1997. június 1-jén játszotta: az ekkor már bajnok Juventus a Laziót fogadta, a vége 2-2-es döntetlen lett. Porrini búcsúja jól sikerült, a La Gazzetta dello Sport 6,5-ösre értékelte a teljesítményét. Pár nappal később, 1997. június 6-án Porrini 8 milliárd líra ellenérték fejében a skót Glasgow Rangershez igazolt.